****

**CEEPUS speciális kurzusok pályázati felhívás**

**A Tempus Közalapítvány a CEEPUS program keretében pályázatot hirdet a 2017/2018-as tanévben nyertes vagy tartaléklistás CEEPUS hálózatok magyarországi partneregységei számára 2017. október 1. és 2018. augusztus 31. között megvalósítható speciális kurzusok (nyári egyetemek, intenzív programok) szervezésére és megvalósítására.**

A speciális kurzusok célja:

A meglévő CEEPUS hálózati partnerség keretében külföldi partnerintézmények hallgatóinak és oktatóinak támogatása magyarországi székhelyű speciális kurzuson. Speciális kurzusok alatt olyan minimum 6 napos szakmai programot értünk, pl. nyári egyetemek, intenzív programok, mely során a résztvevők egy adott témán belül ismereteiket bővítik, tapasztalatot cserélnek.

A pályázat benyújtására jogosultak köre:

A pályázat benyújtására a 2017/2018-as tanévben nyertes vagy tartaléklistás CEEPUS hálózatok magyarországi partnerintézményeinek nevében a hálózatban részt vevő egységek (Participating Unit) jogosultak.

A speciális kurzusok ideje és időtartama:

A megvalósítási időszaknak a 2017. október 1. és 2018. augusztus 31. közötti időszakra kell esnie. A kurzus időtartama min. 6 szakmai programmal töltött nap, 1 nap min. 6 szakmai programmal töltött óra.

A speciális kurzusok helyszíne: Magyarország

Formai követelmények:

* a pályázó jogosult CEEPUS speciális kurzus pályázat benyújtására: az intézmény speciális kurzus pályázatot benyújtó egysége koordinátor/partner egy a 2017/2018-as tanévben nyertes vagy tartaléklistás CEEPUS hálózatban
* jelen felhívásban meghatározott módon benyújtott pályázat
* a tervezett kurzus helyszíne és ideje a jelen felhívásban szereplő feltételeknek megfelel
* minimum két másik CEEPUS tagországbeli partner bevonásával kerül megszervezésre a speciális kurzus
* a kurzus elvégzéséért ECTS kredit jár a hallgatóknak
* 1 hálózat maximum 1 speciális kurzus pályázatot nyújthat be
* a pályázati űrlapot a pályázó magyar egység intézmények hivatalos képviselőjének aláírásával látták el
* hiánytalanul kitöltött pályázati űrlap
* mellékletek hiánytalan megléte

Tartalmi szempontok:

* A pályázat áttekinthetősége, teljessége és minősége – 15 pont
* A mellékelt programterv részletessége, kidolgozottsága – 10 pont
* A téma relevanciája, a tevékenység célkitűzései, fontossága, innovatív jellege – 10 pont
* A program nemzetközi jellege, bevont partnerországok száma, munkanyelv – 10 pont
* A program és a kitűzött célok megvalósíthatósága – 10 pont
* A költségvetés ésszerűsége – 10 pont
* A résztvevői kör kijelölése, a kiválasztásra irányuló lépések alkalmassága – 10 pont
* A program oktatási és szakmai értéke, a tanulás biztosítása a résztvevők számára – 10 pont
* A program várható eredményei és hatása – 10 pont
* A program eredményeinek terjesztését ösztönző lépések alkalmassága és minősége – 5 pont

Elérhető maximális összpontszám: 100 pont, melyből minimum 50 pontot el kell érni, hogy a speciális kurzus támogatásra jogosult lehessen.

A támogatás mértéke:

A megpályázott összeg a beutazó hallgatók és oktatók száma alapján kerül kiszámításra:

* Minimum 10 nap esetén: 1 főnek 1 hónap (hallgatók 100.000 Ft, oktatók 125.000 Ft)
* Minimum 6 nap esetén: 1 főnek 0,5 hónap (hallgatók 50.000 Ft, oktatók 62.500 Ft)

Az ösztöndíjösszegek szervezési költségek (a részvevők szállása, ellátása, programok) fedezésére is fordíthatók.

A pályázat benyújtásának határideje:

* folyamatosan lehetséges, legkésőbb 2018. április 15-ig
* a beadásnak minimum 3 hónappal meg kell előznie a tervezett megvalósítás időpontját

A pályázat benyújtásának módja:

A Tempus Közalapítvány holnapjáról letölthető „CEEPUS Speciális kurzus 2017/2018” űrlapon benyújtott pályázatot az alábbi módokon kérjük elküldeni:

* elektronikusan az eredeti aláírt dokumentumot scannelt változatban, ill. megegyező tartalommal kitöltve Word formátumban a ceepus@tpf.hu email-címre,
* postai úton 1 eredeti példányban a Tempus Közalapítvány levelezési címére: 1438 Budapest 70, Pf. 508.

A pályázati dokumentumok ezen a linken érhetők el (2017/2018-as tanévi pályázatok / Speciális kurzusok 2017/2018): <http://tpf.hu/palyazatok/607/palyazati-dokumentumok>

A nyertes pályázatok kiválasztása:

* A benyújtott pályázatok formai ellenőrzését a TKA munkatársai végzik a pályázati felhívásban feltüntetett feltételek és követelmények alapján (Formai bírálati lap).
* A formailag befogadott pályázatokat két független szakértő értékeli a jelen felhívásban közölt bírálati szempontrendszer szerint. Ha a két szakértő által adott összes pontszám különbsége meghaladja a magasabb pontszám 30%-át, akkor harmadik bíráló felkérésére kerül sor. Ebben az esetben a bírálók átlagpontszáma a két egymáshoz közelebb eső pontszám alapján kerül kiszámításra. (Tartalmi bírálati lap)
* A bírálók értékelése alapján a TKA megállapítja, hogy a pályázat elérte-e a támogathatósági határt, és a rendelkezésre álló támogatási keret alapján a pályázatokat támogatásra javasolt, tartaléklistás és elutasított kategóriákba sorolja. A rangsor tartalmazza a támogatásra javasolt és a tartalék listán szereplő pályázatok tervezett támogatási összegét. A tartaléklistán szereplő pályázatok abban az esetben kaphatnak támogatást, ha támogatásra elfogadott projektek visszalépése vagy forrás bővülése következtében további támogatási összegek állnak rendelkezésre.
* A támogatásról szóló döntést a Tempus Közalapítvány Kuratóriuma hozza meg. A Tempus Közalapítvány Kuratóriumának döntésével szemben fellebbezésnek helye nincs.

A döntésről szóló kiértesítés várható ideje: a pályázat benyújtását követően 60 napon belül

További információ:

Tempus Közalapítvány, ceepus@tpf.hu

Kilin Emőke, (+36 1) 237 1300 / 240-es mellék

Csernyus Aliz, (+36 1) 237 1300 / 560-es mellék